2020. március 21.

Hódmezővásárhelyi Gyermekegészségügyért Alapítvány

Sajtóközlemény

Az Alapítvány európai uniós támogatásból egészségre nevelő, szemléletformáló programokat valósított meg a város serdülőkorú lakosságának körében.

**Az „Egészségfejlesztési program megvalósítása a Hódmezővásárhelyi Gyermekegészségügyért Alapítvány szervezésében” című projektet az Európai Unió, az Európai Szociális Alap és a Magyar Állam finanszírozta. A Hódmezővásárhelyen 23 éve működő civil szervezet 9,83 millió forint vissza nem térítendő pályázati támogatást nyert erre a célra 2013-ban.**

**Az egészségfejlesztési projekt keretében szervezett 72 programot összesen 1624 résztvevő látogatta. A projekt 5 éves fenntartási időszakában rendezett 50 programon pedig 1935 fő vett részt.**

**2020 márciusában az Emberi Erőforrások Minisztériuma Európai Uniós Fejlesztések Végrehajtásáért Felelős Helyettes Államtitkársága a támogatott projektet lezártnak minősítette.**

A projekt célcsoportjának a civil szervezet profiljából adódóan is, de az egészségnevelés kérdéseire a legfogékonyabban reagáló korosztályt keresve is, a város gyermeklakosai közül, a kb. 3200 főt jelentő, 12-19 éves korú fiatalokat választották a szervezők, de a projekt rendezvényei - kortól függetlenül - mindenki számára nyitottak voltak.

Az egészségfejlesztési pályázat megvalósítására a 2013 szeptembere és a 2014 októbere közé eső időszak állt rendelkezésre.

2013. szeptember-november hónapban a projekt egészségtervéhez, szakmai előkészítésként, a célcsoportban 200 fő részvételével egészségügyi állapotfelmérés zajlott egy diákkollégium orvosi rendelőjében. A város négy középiskolájában pedig összesen 640 diák kérdőíves vizsgálatával mérték fel a szervezők a célcsoport tájékozottságát saját egészségével, illetve az azt befolyásoló rizikótényezők ismeretével kapcsolatban. A kérdőíves vizsgálat iránymutató értékelése megtekinthető az alapítvány honlapján.

Mindezeket figyelembe véve és ismerve a magyarországi morbiditási és mortalitási statisztikákat egyértelműen ki lehetett jelölni az egészségfejlesztési projekt legfontosabb irányait, úgymint a dohányzás megelőzése és dohányzásról való leszoktatás, a drog- és túlzott alkoholfogyasztás megelőzése, a stressz kezelése - a lelki egészség megőrzése, az egészséges táplálkozás - az energiaegyensúly megtartása, az életvezetési kompetenciák megismerése és a rendszeres mozgás, az edzettség fontossága…

Ezen stratégiai témakörök megismertetéséhez, megbeszéléséhez 5 előadás, 15 csoportfoglalkozás, 20 klubfoglalkozás, valamint 10 gyakorlati tréning segítette a résztvevőket. A rendszeres testedzésre alkalmat adó rendezvényeken a szabadidősportot is népszerűsítő 12 kerékpártúra és egy négyfordulós ping-pong bajnokság valósult meg. „Az egészség, ahogy én látom” című rajzpályázat alkalmat teremtett a célcsoportban a témával kapcsolatos kreatív önkifejezésre.

A fenntartási időszakban (2014 novembere és 2019 novembere között) az alapítvány a vállalt egészségfejlesztési programokat megvalósította az indikátor számok többszörös túlteljesítésével (kerékpártúrákat, ismeretterjesztő előadások, gyakorlati tréningek, szűrővizsgálatok).

**Köszönet a megvalósítóknak és a projektmenedzsmentnek!**